Communitas.co.zaBlogsPositiewe OuerskapKwaliteit tyd
Geskryf deur Alta Marais on 02 Maart 2010. Posted in Positiewe Ouerskap - Kwaliteit tyd	Ons gesels hierdie keer oor die planne wat 'n baie besige gesin maak:
In die Oktober 2009 uitgawe van die "Reader's Digest" kry ons 'n kykie in die gesinslewe van die Amerikaanse president en sy gesin. As dit by kinders kom, verskil hulle nie so baie van die meeste van ons nie: Hulle is ook werkende ouers met 'n besige skedule en hulle kinders het dieselfde basiese behoeftes as ons s'n - selfs al woon hulle in die Wit Huis.
Sasha, die jongste, "snuggle" op haar pa se skoot terwyl hulle na haar sussie se sokkerwedstryd kyk. Sokker, kan jy glo! Dit is net dapper ouers wat hulle dogter toelaat om sokker te speel. Pa Obama kan wel nie by alle wedstryde wees nie, maar hulle ma maak 'n punt daarvan om beskikbaar te wees. Op die eerste skooldag word soentjies en drukkies links en regs uitgedeel.
Ma Michelle beplan rituele vir die kinders wanneer hulle pa (wat amper as 'n naweekouer beskryf kan word), weens werksverpligtinge heel dikwels nie tuis is nie. Hulle hou byvoorbeeld "snuggle time". Gedurende dié tyd kuier ma en dogters heerlik in die bed en gesels 'n hond uit 'n bos.
Hulle probeer om die meeste van die tyd saans saam eet. Blykbaar is dit makliker vandat hulle in die Wit Huis woon, want Pa se kantoor is in die onderste verdieping van hulle "huis". Hulle het ook 'n vaste tyd om in die bed te wees. Eenvoudige, herhalende rituele soos hierdie, wat te make het met eet- en slaaptyd, laat kinders veilig voel, selfs al rebelleer hulle soms daarteen.
Lewer kommentaar Trefslae: 2838
Geskryf deur Alta Marais on 22 Februarie 2010. Posted in Positiewe Ouerskap - Kwaliteit tyd	Ons kan deelnemende ouerskap vergelyk met 'n pad wat tot 'n eindbestemming lei waar goeie verhoudings en positiewe waardes gevestig is. Elke POSPAR ouer stap met die pad. Langs die pad gee POSPAR noukeurige aanwysings wat gevolg kan word om veilig by die eindbestemming aan te kom. Daar is egter 'n vangplek: Die pad het 'n stewige basis of fondament nodig, anders ontstaan daar slaggate wat vordering belemmer of selfs onmoontlik maak. Ouers wat op pad is met deelnemende ouerskap is self vir die instandhouding van die basis verantwoordelik. Hulle doen dit deur kwaliteit aandag aan hulle kinders te gee - kwaliteit tyd ís die fondament van deelnemende ouerskap.
Eerstens is dit nodig dat ouers hulle lewens sal vereenvoudig en tweedens is dit nodig om te beplan of begroot vir tyd vir aktiwiteite met kinders (oor hierdie een gesels volgende keer).
Gordon Mc Donald gebruik in sy boek, 'n Tyd vir orde, die volgende slagspreuk: "Pasop vir die leegheid van 'n besige leefwyse". Willem Nicol sê in sy boek, Rykdom in eenvoud: "Daar is verskeie sake in ons oorvol lewe wat ons nie sal doodmaak as ons minder aandag daaraan gee nie." Hoewel dit net 'n ouer self is wat sal kan vasstel wat die sake is "wat nie sal doodmaak" as hy of sy minder aandag daaraan gee nie, kan ons mekaar aan die dink sit oor moontlikhede. Ek noem daarom voorbeelde van hoe ouers daarin geslaag het om hulle lewens te vereenvoudig om tyd te maak vir kwaliteit tyd met kinders:
Anida vertel dat sy haar huishouding vereenvoudig het om meer tyd vir haar kinders te maak deur op te hou om ure lank te stryk. Sy probeer om klere te koop wat nie te sleg lyk as dit nie gestryk word nie en het opgehou om te wonder : "Wat sal die mense sê?" Klere word nou net netjies opgevou en weggepak. Sy stryk ook nie meer lakens en slope nie, want sy weet van niemand wat iets oorgekom het as hulle op ongestrykte lakens slaap nie.
Liewe ouers, help asseblief met nog voorbeelde! Lewer kommentaar Trefslae: 2764
Geskryf deur Alta Marais on 28 September 2008. Posted in Positiewe Ouerskap - Kwaliteit tyd	Iemand wou onlangs weet wat kwaliteit-tyd eintlik is en of dit maar net nog 'n mode uitdrukking is. Ek reageer graag daarop, want kwaliteit-tyd is een van die hoekstene van positiewe ouerskap.
Tyd wat 'n ouer alleen saam met 'n kind deurbring en 'n positiewe verhouding met hom of haar bou terwyl die ouer geheel en al op die kind fokus en op wat hulle saam doen.
Kwaliteit tyd is 'n kind se geboortereg en nie maar net iets wat ouers doen omdat hulle gaaf is en tyd daarvoor het nie. Iemand het onlangs gesê: "As 'n mens kinders het, spel jy liefde t-y-d."